OBRTNIČKA ŠKOLA SLAVONSKI BROD

Vladimira Nazora 9, 35 000 Slavonski Brod

Tel. 035/447-326; fax.035/407-420

KLASA: 003-06/18-01/13  
URBROJ: 2178/01-17-18-02

U Slavonskom Brodu, 19. prosinca 2018. godine

ZAPISNIK

sa šesnaeste (16.) sjednice Školskog odbora Obrtničke škole Slavonski Brod održane dana 19. prosinca 2018. godine s početkom u 17:00 sati u Maloj sali Obrtničke škole Slavonski Brod

Predsjednik Školskog odbora Obrtničke škole Slavonski Brod Krešimir Grubanović, prof. sazvao je sjednicu Školskog odbora. Na početku je pozdravio sve prisutne te utvrdio da su na sjednici nazočni slijedeći članovi Školskog odbora: Ante Cvitković, Mihaela Deanović, Mirela Đaković, Danijela Petrović, Krunoslav Ravnjak i sam predsjednik Krešimir Grubanović. Sjednici su nazočni i ravnateljica Anita Holub, prof., voditeljica računovodstva gđa. Željka Vilić i tajnica Ankica Lopojda. Gospođa Dubravka Pracny se ispričala. Budući da postoji kvorum za odlučivanje predsjednik Školskog odbora je predložio sljedeći

dnevni red:

1. Usvajanje Zapisnika sa petnaeste (15.) sjednice Školskog odbora Obrtničke škole Slavonski

Brod

2. Usvajanje financijskog plana za 2019. godinu ( projekcije za 2020. i 2021. godinu)

3. Različito

Ad 1)

Zapisnik sa petnaeste (15.) sjednice Školskog odbora Obrtničke škole Slavonski Brod dostavljen je članovima Školskog odbora uz poziv na današnju sjednicu. Predsjednik Krešimir Grubanović pozvao je članove Školskog odbora da se izjasne o prihvaćanju zapisnika. Budući da nije bilo primjedbi na zapisnik donesena je jednoglasna

Odluka

usvaja se Zapisnik sa petnaeste (15.) sjednice Školskog odbora Obrtničke škole Slavonski Brod održane dana 30. studenog 2018. godine

Ad 2)

Predsjednik Školskog odbora pozvao je gospođu Željku Vilić, voditeljicu računovodstva u Obrtničkoj školi Slavonski Brod, da pojasni Financijski plan Obrtničke škole Slavonski Brod za 2019. godine, odnosno projekcije za 2020. i 2021. godinu. Prijedlog plana proračuna, Plan – prihodi poslovanja za 2019. godinu te Plan rashoda 2019. godine (projekcije za 2020. i 2021.) dostavljeni su članovima Školskog odbora. Voditeljica računovodstva pojasnila je da je Plan Prihoda i rashoda poslovanja za 2019. godinu gotovo identičan prošlogodišnjem. Naime, Škola je dužna sa decentraliziranim sredstvima postupiti sukladno uputi Ministarstva znanosti i obrazovanja. Kao što je vidljivo iz priloženih tablica u financijski plan ne unose se sredstva za grijanje, lož ulje i hitne intervencije. Prihodi zapravo ovise o broju učenika, odnosno što je manji broj učenika manji su i prihodi. Međutim, iznos po učeniku povećan je sa 18,00 na 21,00 kuna pa je time i iznos koji je škola dobila nešto veći bez obzira na mali broj učenika. Ti prihodi su strogo namjenski iz kojih se pokrivaju troškovi za mjesečne režije, zakupnina za naš stolarski praktikum, uredski materijal, putne naloge i slično. Škola ostvaruje vlastite prihode kroz izvanredno obrazovanje odraslih te proizvode i usluge školskih praktikuma. Ta se sredstva koriste za opremanje i hitne popravke školskih praktikuma, isplaćuju se naknada za intelektualne usluge nastavnika koji rade na izvanrednom obrazovanju odraslih, plaćaju troškovi putovanja naših nastavnika na stručne skupove. Iz njih isplaćujemo i naknade za prilagođeni prijevoz dvije učenice s posebnim potrebama. Dakle, i to su strogo određena namjenska sredstva. Troškove renoviranja škole snosi osnivač, odnosno Brodsko-posavska županija.

Procjene za 2020. i 2021. godinu moraju sukladno uputi ministarstva biti iste kao i dosadašnjih godina. Rebalans također ostaje isti. Na pitanje nastavnice Petrović imaju li pravo naši nastavnici na naknadu za završene ispite gđa. Željka Vilić je odgovorila da ministarstvo odlučuje o svakom opravdanom i dokumentiranom zahtjevu, a sami zahtjevi se ne mogu unaprijed predvidjeti. Budući da nije bilo više pitanja prešlo se na usvajanje financijskog plana te je jednoglasno donesena

Odluka

Usvaja se Financijski plan Obrtničke škole Slavonski Brod, Vladimira Nazora 9, 35 000 Slavonski Brod za 2019. godinu i projekcija za 2020. i 2021. godinu.

Školski odbor Obrtničke škole Slavonski Brod suglasan je da se sredstva iz vlastitih prihoda troše sukladno Financijskom planu Obrtničke škole Slavonski Brod za 2019. godinu, po pozicijama koje su planirane za rashode poslovanja iz izvora vlastitih prihoda, a sukladno financijskom planu za 2019. godinu.

Ad 3)

Pod ovom točkom dnevnog reda predsjednik je obavijesti članove Školskog odbora da je Škola zaprimila dopis Upravnog odjela za obrazovanje, šport i kulturu te zamolio tajnicu da isti pojasni. Tajnica je navela da se naša pročelnica dr. sc. Anica Vukašinović dopisom od 17. prosinca 2018. godine očitovala na Odluku Školskog odbora od 30. studenog 2018. godine. Pročitala je navedeni dopis kojim se upućuje Školski odbor Obrtničke škole na pravilnu primjenu Odluke o uvjetima i kriterijima za davanje i uzimanje na korištenje prostora i opreme škole i drugim objektima uz napomenu da Upravni odjel za obrazovanje, šport i kulturu daje suglasnost na Odluke školskih odbora o davanju na korištenje prostora i opreme uz naknadu a u okviru iznosa utvrđenih Odlukom dok Župan Brodsko-posavske županije može dati suglasnost o korištenju dvorane bez naknade određenom korisniku uz ispunjavanje uvjeta određenih Odlukom. Potom je predsjednik Školskog odbora, pročitavši članak 6. Odluke o uvjetima i kriterijima za davanje i uzimanje na korištenje prostora i opreme u školskim i drugim uvjetima utvrdio, kao i na prethodnoj sjednici, da nema zakonske osnove za davanje u najam školske sportske dvorane bez naknade. Iznos za korištenje naše sportske dvorane sukladno čl. 5. navedene Odluke iznosio bi 75,00 kuna za sat.

S obzirom na trenutačno stanje „Stolnoteniskog kluba-Brod“ predsjednik smatra da je iznos previsok, a s tim su se složili i ostali članovi Školskog odbora. Gospodin Ante Cvitković predložio je da se zatraži stručno mišljenje o davanju u najam školske sportske dvorane po povoljnijem iznosu od navedenog u Odluci. Nakon kraće diskusije članovi Školskog odbora složili su se da će zatražiti od osnivača dodatan rok kako bi se članovi Školskog odbora Obrtničke škole Slavonski Brod podrobnije upoznali sa zakonskim odredbama te donijeli pravovaljanu odluku.

Ravnateljica je potom izvijestila članove Školskog odbora da je dana 17. prosinca 2018. godine bila pozvana na uvid u spis predmeta. Naime, riječ je izgrađenoj građevini stambene namjene, pomoćna građevina – garaža, izgrađena na temelju Rješenja iz 1984. godine, a za koju je izdana i građevinska dozvola. Garaža je izgrađena na nekretnini u vlasništvu škole. Budući da kao nova ravnateljica nije upoznata s predmetom nije se usmeno očitovala prilikom uvida već će to učiniti do 31. prosinca 2018. godine. O danjem postupku izvijestiti će Školski odbor na sljedećoj sjednici.

Nadalje, s obzirom da je rok za podnošenje zahtjeva za uvođenje novih programa u školske ustanove do 31. prosinca 2018. godine, ravnateljica je predložila dva nova programa. Smatra da bi naša škola s obzirom na postojeće kadrovske, prostorne i materijalne uvjete mogla provoditi obrazovanje i za još dva zanimanja: modni tehničar – obrazovni sektor tekstil i koža i drvodijelski tehničar – dizajner – obrazovni sektor šumarstvo, prerada i obrada drva. Oba zanimanja trajala bi četiri godine te bi na taj način škola ušla u sustav državne mature. Eventualno bi nam nedostajao jedna nastavnik fizike za dva sata nastave tjedno, ali samo u prvom razredu. No, kao i sadašnji učenici, integrirali bi se u jedan razred te sate fizike imali zajedno. Slijedom navedenog, Školski odbor je jednoglasno podržao prijedlog ravnateljice te donio

Odluka

o podnošenju zahtjeva za uvođenje novih zanimanja u Obrtničkoj školi Slavonski Brod

Traži se suglasnost Upravnog odjela za obrazovanje, šport i kulturu u Brodsko-posavskoj županiji i za uvođenje novih zanimanja - modni tehničar unutar obrazovnog sektora tekstil i koža i drvodjelski tehničar – dizajner unutar obrazovnog sektora šumarstvo, prerada i obrada drva u Obrtničku školu Slavonski Brod, Vladimira Nazora 9, 35 000 Slavonski Brod.

Zahtjevu će se priložiti nastavni plan i program za zanimanje modni tehničar, nastavni plan i program za zanimanje drvodjeljski tehničar – dizajner te dokaz o ispunjavanju kadrovskih i materijalnih uvjeta.

Nakon dobivanja suglasnosti osnivača škola će zatražiti i suglasnost Ministarstva znanosti i obrazovanja.

Budući da nije bilo više prijedloga za dopunu dnevnog reda ravnateljica se zahvalila svim članovima za dobru suradnju u kreiranju školske politike tijekom 2018. godine.

Sjednica Školskog odbora zaključena je u 17:48 sati.

Zapisnik vodila Predsjednik Školskog odbora

Ankica Lopojda, mag.iur. Obrtničke škole Slavonski Brod

Krešimir Grubanović, prof.